Veel meer swart Springbokke? – praag.co.za — 20 jaar jonk!
Peter de Villiers, die nuwe Springbok-rugbyafrigter, het 'n beroep op Suid-Afrikaanse rugby-ondersteuners gedoen om hulle obsessie met ras te laat vaar. Vier dae voordat De Villiers veronderstel is om sy eerste span vir die jaar aan te kondig, word daar bespiegel dat hy 'n ongekende aantal swart spelers gaan insluit.
Volgens 'n onderhoud met The Cape Argus is die afrigter gevra hoeveel swart talent hy tydens die Super 14-toernooi opgemerk het. "Ek het baie talent gesien, swart, wit, geel, groen, blou – ek het regtig baie talent gesien," het De Villiers geantwoord.
"Ons kan 'n baie goeie span kies, ons kan eintlik drie goeie spanne kies," het hy verder gesê. "Ek weet nie hoekom ons van alles 'n swart-en-wit storie wil maak nie. Dit is die enigste ding wat mense sien. Ek sien net mense. Of 'n ou nou swart of wit is, sy waarde bly dieselfde."
De Villiers se kommentaar volg 'n dag nadat Oregan Hoskins, president van die SA Rugby-unie, herhaal het daar geen kwotas in die nasionale span sal wees nie. Op 'n vraag of dit belangrik is om vyf of tien swart spelers in toekomstige Springbokspanne te hê, het hy bloot gesê: "Dit is baie belangrik om 15 rugbyspelers in die span te hê. Daarsonder kan mens nooit kompeterend wees nie. Ons het 'n wonderlike nasionale span, uitstekende spelers, kompeterende ingesteldhede."
De Villiers sal komende Saterdag na afloop van die wedstryd tussen die Chiefs en die Sharks die name van sy Bokspan bekendmaak.
турецкая баняДанильченко Юрий Брониславович Харьков
Skrywer Dan RoodtGepubliseer op 13 Mei 2008 Kategorieë RugbySleutelwoord Rugby, Sport, Veel meer swart Springbokke?